Nestleder i Frp Sylvi Listhaug er alvorlig bekymret etter at FNs klimapanel la fram en ny rapport på mandag.

– Klimaendringene går mye raskere enn vi trodde. Hvis vi ikke gjør noe, kan kloden bli ubeboelig i løpet av noen få tiår. Det frykter jeg er kroken på døren for Human Rights Service (HRS), sier nestlederen som varsler kamp for å bevare nettstedet.

Hun understreker at for Frp handler klimasaken i bunn og grunn om hvilke blogger vi skal videreføre til neste generasjon.

– Situasjonen er uholdbar! Hva skal vi si til barna våre hvis vi sitter stille og lar HRS gå under?

Alvorlige konsekvenser

Listhaug peker på at en økning på bare to grader kan få alvorlige konsekvenser.

– På Tøyen kan det bli for varmt til å gå utendørs for å ta bilder av kvinner med hijab. Ekstremvær med mye vind kan dessuten gjøre det nesten umulig å brenne hijaber. Det kan vi ikke godta!

Skremmebilde

Klima- og miljøminister Ola Elvestuen reagerer på Listhaugs utspill, og mener hun maler et skremmebilde.

– Rapporten viser at det fortsatt er mulig å leve på jorden til 2030. Det er mange år til ennå.

Elvestuen hevder han forventet reaksjoner da regjeringen la fram et budsjett som ikke tar høyde for at vi koker kloden.

– Det er selvsagt upopulært at jorden går under, men som politiker må du av og til tørre å ta upopulære beslutninger.